20.11.2017 klo 3:56 (muokattu 20.11.2017 klo 3:59 )
Vallan kahvaan tarttunut presidentti Robert Mugabe aiotaa seuraavaksi erottaa virastaan. Mugaben odotettiin ilmoittavan erostaan sunnuntaina, mutta toisin kävi.
Mugabe on hallinnut maataan 37 vuoden ajan sen itsenäistymisestä asti. Hänen edustamansa valtapuolue ZANU-PF odotti presidentin eroavan virastaan sunnuntaina. Puolue-eliitti oli keskustellut asiasta presidentin kanssa.
Zimbabwen itsenäisyyssodan veteraanijärjestön johtaja Chris Mutsvangwa sanoi, että presidentin päätös pitää kiinni vallan kahvasta voi johtaa uusiin mielenosoituksiin. Hän sanoi olevansa huolissaan siitä, että armeija voi joutua tulittamaan mielenosoittajia suojellakseen Mugabea.
Lauantaina sadat tuhannet ihmiset ryntäsivät Zimbabwen pääkaupungin Hararen kaduille juhlimaan Mugaben syrjäyttämistä. Mutsvangwa sanoi, että keskiviikoksi on odotettavissa mielenosoituksia.
Mustvangwa myös vihjaili, että 20-minuutin mittaisessa tv-puheessa kansaansa puhutellut 93-vuotias presidentti ei olisi ollut tietoinen maansa tapahtumista. Mugabe puhui rauhallisesti, mutta eksyi puheensa aikana useita kertoja aiheesta.
- Joko kukaan ZANU-PF:ssa ei kertonut hänelle mitä hänen omassa puolueessaan on tapahtunut, joten hän meni ja esiintyi televisiossa tietämättömänä asioista, tai sitten hän on sokea ja kuuro niille asioille joista puolue on hänelle kertonut, sanoi Mutsvangwa.
Puoluejohto oli toivonut Mugaben astuvan vapaaehtoisesti syrjään, jotta vallanvaihto olisi tapahtunut rauhanomaisesti. Maan parlamentti kokoontuu seuraavan kerran tiistaina, jolloin sen odotetaan päättävän Mugaben kohtalosta.
Maan oppositiojohtaja Morgan Tsvangirai piti Mugaben ratkaisua hämmentävänä.
- Enkä se ole vain minä, vaan koko maa. Hän pelaa peliä. Hän yrittää manipuloida kaikkia. Hän on pettänyt koko maan, sanoi Tsvangirai Reutersille antamassaan haastattelussa.
Mugaben veljenpoika Patrick Zhuwao kertoi Reutersille, että Mugabe ja hänen vaimonsa Grace ovat valmiita kuolemaan oikeana pitämänsä asian puolesta. Mugaben poika Chatunga puolestaan otti asiaan kantaa Facebookissa: "Ette voi erottaa vallankumousjohtajaa" ja "ZANU-PF ei ole mitään ilman presidentti Mugabea", hän kirjoitti.
Robert Mugabe syyskuussa. AOP